ไฟแนนซ์ทูเดย์
วิธีที่ดีที่สุดในการทำนายอนาคตก็คือ การสร้างมันขึ้นมา
10 ก.ค. 2555

โดย....ต้นกล้า
วิธีที่ดีที่สุดในการทำนายอนาคตก็คือ การสร้างมันขึ้นมา
...ถามไถ่กันมากถึงเงินลงทุนในตลาดตราสารหนี้ที่กำลังคึกคักในขณะนี้ว่าจริงเท็จประการใด ต้นกล้าสืบค้นข้อมูลพบตัวเลขที่น่าสนใจดังนี้
ในเดือน มิ.ย. มีปริมาณการซื้อขายตราสารหนี้ในตลาดรองรวมทั้งสิ้น 1.65 ล้านล้านบาท คิดเป็นมูลค่าซื้อขายเฉลี่ยต่อวันเท่ากับ 82,447 ล้านบาท ปรับตัวลดลง 5.49% เมื่อเทียบกับเดือน พ.ค. ที่มียอดซื้อขายเฉลี่ยอยู่ที่วันละ 87,235 ล้านบาท 
มูลค่าการซื้อขายกว่า 17% เป็นยอดการซื้อขายจากการฝากประมูล นอกจากนี้แล้วยังพบว่ากว่า 74% ของมูลค่าการซื้อขายที่เกิดขึ้นในแต่ละวันประมาณ 6.1 หมื่นล้านบาท เป็นการซื้อขายในตราสารระยะสั้นที่มีอายุน้อยกว่า 1 ปี ในขณะที่อีกประมาณ 26% หรือประมาณ 21,525 ล้านบาท เป็นการซื้อขายในตราสารที่มีอายุคงเหลือมากกว่า 1 ปี
...สำหรับเรื่องดอกเบี้ยนั้น ประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ส่งสัญญาณชัดในงานปาฐกถาในหัวข้อ “วิกฤตระบบการเงินและอนาคตของธนาคารพาณิชย์ของโลกกับเอเชียจะไปอย่างไร (Financial Crisesthe Future of Global &amp; Asian Banking)” ในงาน “Asia in Transformation, Sasin Bangkok Forum 2012” ว่า ถึงแม้ทิศทางดอกเบี้ยของโลกจะมีแนวโน้มลดลง ตามภาวะเศรษฐกิจโลกที่ประเทศในฝั่งตะวันตกมีปัญหา ทำให้นำนโยบายการเงินหรือดอกเบี้ยมาช่วยกระตุ้นและดูแลเศรษฐกิจ แต่ในส่วนของเศรษฐกิจไทยและเอเชียมีวัฏจักรที่แตกต่างจากประเทศตะวันตก เนื่องจากเศรษฐกิจเรายังสามารถขยายตัวได้ ฉะนั้นดอกเบี้ยต้องดูไปตามความเหมาะสมของเศรษฐกิจเราเอง
“ดอกเบี้ยของเรา เราก็ต้องดูให้เหมาะสมกับเศรษฐกิจของเรา” ประสาร ส่งซิกแนล แปลความว่า อาจจะไม่ลงแน่แล้ว
...ถึงขณะนี้เป็นที่แน่ชัดว่าตัวเต็งเก็งหนึ่งที่จะมานั่งตำแหน่ง ผู้อำนวยการธนาคารออมสินคนใหม่แทนที่ เลอศักดิ์ จุลเทศ ที่จะหมดวาระลงในไม่กี่วันข้างหน้าแม้จะเหลืออายุงานอีก 2 ปี ก็ตามนั้นหาใช่ใครที่ไหนไม่ หากแต่เป็นคนที่ทำงานในธนาคารออมสินนั่นแหละ เขาคือ เสี่ยออดธัชพล กาญจนกูล รองผู้อำนวยการอาวุโส ธนาคารออมสิน มือบริหารการลงทุนฝีมือ ฝีเท้าเฉียบขาด แม้จะมีมรสุมรุมเร้าจากคู่แข่งที่เริ่มเตะตัดขาด้วยปัญหาการลงทุนบ้างแต่ใช่ว่าจะสกัดได้ เพราะแรงหนุนนั้นเหลือหลายจากบรรดาบอร์ดและที่ปรึกษานายกรัฐมนตรี ไม่เชื่อโปรดรอลุ้น